Betalte 54.000 kr for bryllupsreise: Her skulle Linda og Jonas bade
VG Nett har tidligere skrevet om reisende som føler seg lurt av ulike reiseoperatører. Hittil i år har Forbrukerrådet mottatt flere hundre henvendelser fra misfornøyde kunder.Da Linda og Jonas skulle dra på bryllupsreise i februar, understrekte de overfor reisebyrået Via Tours, tidligere Via Travel, at utsikt, strandliv og bading var det aller viktigste. Når valget til slutt falt på Zanzibar i Tanzania, anbefalte Via Tours å høyne budsjettet på grunn «lav hotellstandard i landet». Dermed sjekket paret inn på firestjernershotellet ORA Resort White Rose i Bwejuu på sørøstsiden av øya.Ifølge Linda innrømte hotellbesetningen at stranden var et stort problem for dem. Paret henvendte seg derfor til Via Tours for å bytte hotell. - Etter to dager ble vi sendt til et hotell hvor rommet vårt minnet om en liten hule. Det var ingen utsikt, dårlig strand og ingenting av det vi hadde betalt for. Da brøt jeg sammen, sier Linda. Paret forteller at de var så skuffet over behandlingen av Via Tours at de til slutt tok saken i egne hender. Gjennom Finn.no og TripAdvisor fant de raskt et egnet sted. - Vi stolte ikke lenger på Via Tours. Det tok oss faktisk en halvtime å finne et sted som vi var fornøyd med. Helt utrolig, sier Linda.Hjemme i Norge tok ekteparet saken videre med Via Tours og reiseselskapet Viking World Tour.Randi Johansen, Areamanager for region øst i Via Tours, ønsker ikke å gå inn på detaljer i enkeltsaker. - Hvordan henter dere informasjon om hotell dere omtaler og anbefaler? - Vi får informasjon fra turoperatøren som er eksperter på de ulike områdene. De produserer reisene som vi formidler, sier Johansen. - Dere skriver at dere aldri kan garantere opplysningene 100 prosent. Hvilken hensikt har da reisebyrået? - Det er alltid vanskelig å forutse forhold som for eksempel påvirkes av vær og vind. Enkelte steder kan blant annet høyvann og lavvann spille en stor rolle, sier Johansen. - Men hotellet skal ha sagt det var et stort problem? - Dette må du ta med turoperatøren. De pakker hele reisen og har oversikt over hvordan ting er og burde ha vært, sier Johansen, og legger til: - Hvis man er misfornøyd med en reise, har man heldigvis muligheten til å klage. Her er det også tilbudt en kompensasjon som vi mener er veldig bra, sier Johansen.Paret er blitt tilbudt 7200 kroner i kompensasjon av Viking World Tours for utgiftene de hadde på hotell, telefonsamtaler og ekstrakostnader. Men Jonas og Linda er langt i fra fornøyd. - I tillegg til å ha fått ødelagt store deler av ferien, hadde vi 5000,- ekstra utgifter kun på flytting av hotell. Kompensasjonen er altfor lav. Vi forventet også at Via Tours, som var dem vi hadde kontakt med, tok ansvar. Vi har aldri tidligere møtt større arroganse og total ansvarsfraskrivelse, sier Linda. - Jeg kjenner meg ikke igjen i den beskrivelsen. Vi holdt kontakten og fulgte dem opp der nede. Vi prøver alltid å løse ting på en hyggelig måte, og vi har selvsagt ikke noe å tjene på ikke å være noe ordentlig og redelig, sier Randi Johansen. Viking World Tours påpeker i en e-post at selskapet har tilbudt kompensasjon til tross for at paret sendte skriftlig klage etter fristen på fire uker. - Hvorfor sendte dere klagen så sent? - Vi trodde vi skulle klage til Via Tours siden det var de vi snakket med og bestilte reisen fra. Her sendte vi også en klage tidligere, men fikk beskjed om at den ikke var utfyllende nok. Vi fikk heller aldri beskjed om tidsfristen, sier Linda. - Reklamasjonsnemnda for pakkereiser behandler ikke saker som er sendt inn etter fristen. Derfor vil vi nå ta saken videre til Forliksrådet, legger hun til.Viking Tours forteller at det var tilfeldig at de anbefalte akkurat det hotellet. - Det har litt med tilfeldigheter å gjøre. Ofte får kundene flere alternativer som de velger i fra, og det ble også gjort her. Men vi kan ikke ha kunnskap om alle hotellene i detalj, det er rett og slett ikke mulig,. Vi hadde ikke anbefalt hotellet hvis vi visste at det var slik, sier Ragnar Berntsen, daglig leder i Viking World Tours. - Hvordan endte dere på 7200 kroner i kompensasjon? - Det er først og fremst fordi det var det første hotellet de klagde på. Vi ordnet et nytt hotell, men vi fikk aldri vite at de ikke var fornøyd med det. Det er vanskelig for oss å vite at de ikke er fornøyd når de tar saken videre på egen hånd, sier Berntsen, og legger til: - Vi har hele tiden anbefalt dem å ta saken videre hvis de ikke er fornøyd.
Nygifte Linda (30) og Jonas Klefbeck (32) høynet budsjettet for å nyte strandliv på bryllupsreisen, men det var leire og søppel som ventet dem.